Onderwysers: Rus en herstel en wees gereed vir 2022 - Solidariteit GildesSolidariteit Gildes Onderwysers: Rus en herstel en wees gereed vir 2022 - Solidariteit Gildes
Tuis / Onderwys Artikel / Onderwysers: Rus en herstel en wees gereed vir 2022
Die Desemberskoolvakansie is hier en dis tyd om jou skoene uit te skop en te ontspan. Dit is egter nie altyd so maklik vir onderwysers om net eenvoudig die klaskamer se deur agter hulle toe te trek om weer volgende jaar fris en vars en uitgerus die skool binne te stap nie. Volgende jaar kom met nuwe leerlinge en nuwe uitdagings en beplanning moet gedoen word, maar die onderwysers is uitgeput en oorwerk.
Elke leerkrag moet probeer om rus, emosionele herstel en selfsorg boaan die prioriteitslys te plaas hierdie vakansie. Dit is noodsaaklik vir jou geestesgesondheid en om te voorkom dat jy uitbrand. Dit sal jou ook help om jou 2022-reserwe van geduld, perspektief en empatie op te bou sodat jy jou leerlinge effektief sal kan ondersteun en onderrig.
Maak hierdie vakansie tyd vir mense wat jou gelukkig maak, en nie mense wat jou uitgeput en uitgemergel laat nie.
Spandeer tyd weg van elektroniese toestelle. Sosiale media en tyd op jou foon kan meer gesien word as 'n afleiding wat jou help om jou probleme te ignoreer. Dit is egter nie helend nie. Los dus jou foon by die huis en gaan stap om die blok, lees 'n boek, of begin 'n nuwe stokperdjie. Jy kan 'n nuwe taal leer, of begin tuinmaak. Kies iets wat jy sal geniet en nie stresvol sal vind nie.
Moenie skaam wees om hulp te aanvaar nie. As iemand aanbied om die skottelgoed te was, of jou man aanbied om die kinders ontbyt te gee sodat jy laat kan slaap, aanvaar die aanbod. Jou huis is nie soos jou klaskamer waar alles letterlik gaan stilstaan as jy by die deur uit loop nie.
Sê nee! Jy hoef nie elke uitnodiging te aanvaar nie. Indien dit jou meer gaan laat stres as ontspan, kan jy net eenvoudig die uitnodiging van die hand wys.
Gebruik die tyd om na te dink oor die skooljaar wat verby is. Waarop is jy trots? Wat was jou grootste uitdagings? Waarvoor is jy dankbaar (die goed en die sleg)?
Slaap wanneer jy ook al lus kry. 'n Kort slapie in die middel van die dag kan jou heerlik verfris laat voel.
Draai remme aan. Dit is nie nodig dat alles nou dadelik en sommer vinnig moet gebeur nie. Neem tyd om na die voëltjies te luister, stap na die winkel toe, eet net vrugte of toebroodjies vir aandete, ervaar die skoonheid rondom jou, voer betekenisvolle gesprekke met jou kinders en jou eggenoot.
Teach for America: https://www.teachforamerica.org/stories/why-rest-is-important-for-teachers
Education week: https://www.edweek.org/teaching-learning/teachers-are-not-ok-even-though-we-need-them-to-be/2021/09
Kathy Perret Consulting: https://www.kathyperret.org/2020/06/02/4-tips-to-end-strong-and-be-ready-for-next-year/